नगर निगम ने अतिक्रमण हटाकर वसूला जुर्माना
सड़कों पर अतिक्रमण करने वाले और फुटपाथी दुकानदारों को शुक्रवार को महाराज बाड़ा एरिया में कार्रवाई का सामना करना पड़ा। मदाखलत अमले ने दुकानदारों का सामान जब्त कर जुर्माना भी वसूला। बाड़ा एवं उसके आसपास के क्षेत्र से कुल दो ट्रक सामान जब्त किया गया।
नगर निगम के अपर आयुक्त अभय राजनगांवकर ने बताया, महाराज बाड़ा इलाके में अतिक्रमण हटाने की पहले भी कार्रवाई की गई थी। दुकानदारों व फुटपाथियों को बार-बार चेतावनी दी गई, लेकिन कोई प्रभाव नहीं पड़ा। शुक्रवार को अमला वाहनों के साथ पहुंचा और सामान जब्ती के साथ चालान भी किया। टोपी बाजार, सुभाष मार्केट, नजर बाग मार्केट, रस्सी मार्केट, दौलतगंज की आधी रोड, सराफा का एक हिस्सा, दत्त मंदिर क्षेत्र, जनकगंज, हनुमान चौराहा व चावड़ी बाजार सहित आसपास के इलाकों में कुल 30 दुकानदारों के खिलाफ अतिक्रमण करने व गंदगी फैलाने पर जुर्माना वसूला गया। कार्रवाई में महेंद्र अग्रवाल, श्रीकांत कांटे, अरविंद चतुर्वेदी सहित अन्य शामिल रहे।
टोपी बाजार: ठेकेदार निगरानी में
टोपी बाजार में गाड़ियां पार्क कराने वाले ठेकेदार की नगर निगम निगरानी करेगा। वहीं कार्रवाई के दौरान वहां क्षमता से अधिक रखीं गाड़ियों को निकलवाया गया।
hin_Deva hin_Deva hin_Deva hin_Deva hin_Deva